정조 12년
戊申九月二十九日辰時上御誠正閣大臣備局堂上引見入侍時右議政蔡濟恭戶曹判書徐有隣右參贊鄭好仁延豊君李𡊠禮曹判書李在簡行副司直李柱國吏曹判書鄭昌順行副司直尹蓍東金尙集刑曹判書李秉模行副司直沈頤之徐有大吏曹參判洪秉纘行副司直金持默校理徐配修右副承旨金履正同副承旨李敏輔假注書李貞運事變假注書金初燮記事官李相璜金祖淳以次進伏訖濟恭曰數日日氣猝寒此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰首相旣不入次對臣則凡於朝廷事體民國機務茫無知覺而獨登賓筵實多不安之忱矣近伏見殿下宵旰憂勤大小事務無時日之或滯雖以尋常備局回啓判付下者見之處分得中無不允當臣固欽仰之不暇有何一分輔相之道乎上曰卿言過矣大體賓對之規領左相不入之時右相之獨參古例則然且領相則無以數數登筵而左相則推讓已太過雖以地位言之其在分勞之義卿豈可辭巽乎濟恭曰臣非敢效例讓也大體左右相則各陳所見而已至於稟裁決斷則領相主之此則國體然矣且俄見備局文書無時急覆奏之事雖緣來會之有命敢此入來而無以成次對之樣矣上曰卿新卜之後雖以近來一二事見之其所以聳動觀瞻允叶物情者大矣前後筵席雖不得有懷畢陳而言必有中此予所以感歎而倚卿爲重者也此誠大臣之責至於回啓與否亦何關係之有哉從古以來聲望易減在帝王亦有十漸之戒至於相業或不無初晩之別在卿之道惟當加勉擴以充之以固其根基好矣濟恭曰聖敎及此益切惶愧不知死所相業二字是豈如臣無似之所可當者乎小臣惶恐竊以爲聖人之敎不可或過過則猶不中也臣幸際聖明萬機獨運朝野升平臣於未死之前隨行覲光榮耀已極何敢以相業擬於臣身乎上曰三臣黜享事予於批旨以不可輕議爲敎而收議於卿等矣崔昌國之疏其言亦好三臣之罪予豈不知而終有所難愼者此事在先朝非但未遑而已實有聖意之堅定者取考己未日記洪啓裕有黜之疏而十行批旨益仰聖謨之深遠蓋此路一開則請黜之論不但止於三臣而已來後之弊有不可遏予之自初意見已如此及覽下敎予敢自信前見早知有此敎則初何必收議乎蓋在貞陵莊陵溫陵復陵之時不無異同之議而皆出於獨斷明決猗歟列聖朝盛德至矣盡矣國勢之維持實賴於此而至於三臣事尤可見聖意之攸在下敎中怵焉之心宜在三臣之敎益不勝欽仰矣卿之收議則雖曰當黜而予則以爲今不可更爲議到也濟恭曰自上旣有收議之命義理所在三臣庭享實爲未安故敢陳意見而此事旣在三百年之前先朝亦不許黜享則宜有諸大臣持難之議而今承聖敎實爲允當矣上曰昌國疏中備擧十行下敎而考諸日記初無此敎之載錄只有故相李宗城奏對時上下酬酢若干而已濟恭曰昌國以本陵陵官有此上疏則似於陵誌中見此文跡矣上曰承旨取考陵誌以入可也濟恭曰方伯愼擇何時不然而至於歉歲饑民命脈全係道臣尤不可不愼擇也審矣近以北路民事廈氊之憂宵肝憧憧而連見北伯條陳狀聞則所言綽有條理節節中窾饑歲委畀之政竊幸其得人而自數朔以前已聞其有圖遞之意日昨見其還營狀啓則纔及吉州以病撤巡病勢難强與否臣能未知而吉州北關初到邑也當此深北窮民顒俟巡斾之際回車復路終涉遽然臣謂咸鏡監司李崇祜推考警責宜矣上曰昨見辭疏極爲駭然寧有如許事體初欲直施譴罷之典矣病非托辭此時本道難付生手姑此止之聞卿所奏卿言甚得宜依爲之出擧條上曰推考雖是薄警而卿言之扶朝體則亦大矣至於罷職則太過乎濟恭曰罷職則過矣且當此歲難得如此監司矣上曰北民歲前尤難支云御史當早送乎濟恭曰聞御史言則十月初欲下往云矣上曰御史名以慰諭而實兼監賑之責領相則以爲三四月間可使回還云卿意則何如濟恭曰自前賑恤之時暗行御史之行非可一日遍審而守宰吏屬不知御史之的在何地故餽粥分穀之際其所擧行自多惕念及其上去之後則不無懈弛之患矣今番御史旣有監賑之責則三四月之於五六月不甚遠留見畢賑始爲還朝似宜矣上曰此則當觀勢爲之至於賑穀則似不至船粟之境矣三南雖曰稍稔若至於移粟則豈非可悶乎有隣曰北穀比癸卯甲辰所剩至累萬石似不至於船粟矣濟恭曰多少闊狹見饑民數爻然後始可知之姑先以本道穀賑之及其不足然後始可取用於他道此則不必豫加聖慮也上曰北俗歉歲則雖愛穀而豐年則有狼戾之患云然否濟恭曰果然矣大抵北穀異於他道之穀不可陳食且磨天以北不爲行錢故穀物甚賤至於歉歲則北民無以措手蓋一邊是大海一邊是長白山旣無三南貿遷之路故民之所望生活者只是朝家之德澤而已濟恭曰今年年事三南畿甸雖曰登熟晩時風雨未必無災損道臣之加請災結勢固難免而聖上以如傷若保之意不問有司有請輒許此實深仁大惠也第念國綱近益解弛外邑守宰稍有勢力惟意所欲全不畏法然此皆士夫臣不以災結置疑而如或威不束下惠反歸虛雖把束之微有消瀜之患則該守令之論以當律姑勿論其責當全歸道伯以此另加申飭使營邑各自警惕恐不可已矣上曰卿言果好依此所奏各別嚴飭俾有實效可也出擧條濟恭曰西北邊戍卒襦衣紙衣之自京下送祖宗朝深恩厚澤無異挾纊而近聞襦衣運致之際不過以禁軍一人領刷馬軍以送故自高陽站已爲作奸坼其衣縫刮出所編去核及至江邊戍卒之得以掩體者直無絮之裌衣而已至於北關以白木與去核送之而初不針縫故雖無坼出之事去核則半歸閪失云蓋此是貢人年例所納備局使郞廳秤其重數合於法式然後竝與本秤而下送該道監營以爲秤後傳給之地而監營未必親自檢秤又未必察飭領去之人故畢竟奸弊至此寧不痛駭自今爲始所經各邑必令座首眼同率去交付於前站郡邑受其無弊到付文跡前站以次如之運及於監營則道伯親檢其重數分送各該鎭而必行其各邑交付之法待戍卒之得着身上其去核重數之合式與否各鎭將報于地方官地方官報于監營以此詳細狀聞使惠澤不至無實奸竇無敢如前恐合事宜故敢此仰達矣上曰西北戍卒烽軍之自朝家歲冬給襦衣俾免呵凍之苦制法之聖意猗乎盛矣記昔我先大王每諭予小子若曰若當寒威栗烈遙念邊邑把防軍卒之衣乏掩體雪上頓足中夜自不覺捲衾撤帷蹶然而起仍誦諭唐人詩城上風威冷江中水氣寒之句頻遣宣傳官備卽內自闕門把卒衛所巡軍所着以至西邑下送件皆命摘奸此不但予小子承聆而仰覿卿等亦必至于今欽頌而不敢忘矣予於御拯之後仰體聖意時或摘奸間又申飭而今聞卿所奏奸弊如許此雖一事有違於勤咨提飭之聖意豈勝惕然而悚然依卿言出擧條拔例申飭我國法令稍久輒弛今番飭禁又安知不更有如前之弊乎此後當時遣摘奸於西北諸邑戍卒烽軍等所着襦衣斤兩則秤量輕重絮品則點視新舊執頉處地方守令以矇然捧給之罪先罷後拿竝與不察之道伯當重勘仍令書揭各該地方官府以爲常目遵行無或扺罪事卽爲嚴飭行會可也出擧條上曰襦紙衣之何時下去件數之幾何何邑之分給有司堂上知入可也秉模承命出回奏曰北道則木三十七同零去核棉花二千三十七斤紙衣七百二十二領而九十月分再運禁軍領付於巡營巡營分給於六鎭三甲等處西關則襦衣三百八十五領紙衣四百領亦於九十月分再運禁軍領付於巡營巡營則分給於江邊七邑云矣履正曰臣於待罪定州時有烽臺軍襦衣分給之事而大抵貢人所着之綿全不成樣千里載來自至消融今番則襦衣下去前先爲摘奸重勘則似有實效矣上曰如未及下去廟堂推栍摘奸可也在簡曰使行禁物事目每年自臣曹例爲啓下而昨年自備局釐正啓下後因傳敎印本賫去事定式則自今以後不必啓下故敢此仰達矣上曰依爲之出擧條秉模曰因燕岐幼學鄭弘達上言其先祖故相臣鄭苯宗派辨別事禮曹以自臣曹兩造明査指一決處之意覆啓蒙允矣取考公私文跡則燕岐之鄭與晉州之鄭曾以此事訟于嶺營兩皆見斥矣往在乙酉年間長興人鄭奎煥因他山訟自官掘見其九代祖光露墳誌石則光露以故相之子匿跡逃命仍以泯沒爲子孫者亦不知其爲故相血孫而誌石出後始乃知之呈于禮曹筵臣以此陳達至有錄用之命載在國朝寶鑑則不待兩造推辨無容更議今此弘達之追提已定之案復事煩籲極爲猥越上言內辭緣勿施自臣曹勘處何如上曰依爲之出擧條上曰嶺伯事雖不足深責而以儒生拔去事狀啓可謂駭然矣卿亦見之否所謂字雖不同而姓名觸犯御諱云者雖緣不照檢之致而豈非妄發乎濟恭曰以判付下者見之處分誠至當矣上曰下直守令入侍初燮承命出與昌原府使金明遇偕入進伏上曰昌原民俗頑悍素稱難治須勉爲之也鄭駿采事可謂常性之外渠以曾經別軍職全不畏法其殘酷至於此極而時値藏刑姑不得嚴問如或拘於顔私有所顧藉則爾亦難免重勘各別保囚以待用刑可也命敏輔宣諭訖明遇退出命退諸臣以次退出